Grein eftir Ármann Kr . Ólafsson bæjarstjóra Kópavogur hefur lengi haft metnað fyrir því að vera bær barnanna . Mikill metnaður hefur verið lagður í skóla , íþróttastarf og ýmis konar afþreyingu og þjónustu sem börn njóta góðs af . Undanfarið höfum við lagt enn meiri metnað og vinnu í að hlúa að börnunum okkar og vonandi skilar það sér í enn betri bæ fyrir mikilvægasta fólkið . Ég ætla að nefna nokkur atriði sérstaklega . Vorið 2018 var samþykkti í Bæjarstjórn Kópavogs að innleiða Barnasáttmála Sameinuðu þjóðanna inn í allt starf bæjarins . Unnið hefur verið markvisst að því síðan þá í samstarfi við Barnahjálp Sameinuðu þjóðanna , UNICEF . Þegar innleiðingu er lokið fær bærinn stimpilinn barnvænt sveitarfélag og kemst þá í hóp bæja og borga um allan heim . Meðal verkefna sem unnið hefur verið að hér í Kópavogi í tengslum við innleiðinguna er Mælaborð barna en því er ætlað að safna gögnum til að ná fram betri mynd af stöðu barna í samfélaginu hverju sinni og beina sjónum stjórnvalda að verkefnum sem brýnt er að takast á við og forgangsraða . Mælaborðið hefur verið unnið og þróað í Kópavogi og er samstarfsverkefni við félagsmálaráðuneytið . Þess má geta að verkefnið hefur hlotið alþjóðlega viðurkenningu UNICEF ( Child Friendly Cities Initiativ Inspire Awards ) fyrir framúrskarandi lausnir og nýsköpun í nærumhverfi barna . Verðlaunin voru veitt á ráðstefnu í Köln sem haldin var í haust . Á þessari sömu ráðstefnu undirritaði ég yfirlýsingu borgar - og bæjarstjóra hvaðanæva að um skuldbindingu baráttu fyrir réttindum barna . Með yfirlýsingunni skuldbinda bæirnir sig til að leggja árherslu á bætta líðan barna , að börnum verði tryggð jöfn tækifæri , styrkt og efld í þroska og þátttöku í samfélaginu . Árangur þess á að sýna með mælanlegum hætti , og þar stöndum við í Kópavogi vel að vígi . Við höfum líka lagt áherslu á snemmtæka íhlutun í málefnum barna sem eiga við erfiðar aðstæður að stríða . Mikil samvinna er á milli velferðarsviðsins okkar og menntasviðs en markmiðið er að bregðast strax við þegar vísbendingar eru um að börn hafi það ekki nægilega gott . Það er fleira sem mig langar að minnast á . Hér var stofnað ungmennaráð fyrir nokkrum árum sem fundar reglulega . Það fundaði með bæjarstjórn í vor og lagði fram mál sem voru afrakstur ungmennaþings sem haldið var síðastliðinn vetur . Þátttaka barna og ungmenna er mikilvæg og það að tryggja aðkomu barna að ákvarðanatöku er einmitt einnig hluti af innleiðingu Barnasáttmálans . Við erum farin að stíga skrefin til að tryggja hana og munum halda áfram á þeirri braut . Þá var mjög skemmtilegt þegar börn í fimmta bekk kynntu sín áherslumál á málþinginu Krakkaveldi sem haldið var á Alþjóðlegum degi barna 20. Nóvember síðastliðinn en þá fagnaði Barnasáttmáli Sameinuðu þjóðanna 30 ára afmæli . Undirritaður fékk afhenta ályktun þeirra um eigin framtíð og átti mjög gott samtal við börnin ásamt fleiri góðum gestum . Afmælisdagurinn var síðan haldinn með pompi og pragt í Kópavogi og var mjög gaman að fylgjast með hátíðarhöldunum og glæsilegri dagskrá sem sýndi vel fjölbreytileika barnamenningar í Kópavogi , listasýningar , loftslagsverkefni og tónleikar svo eitthvað sé nefnt . Loks má þess geta að nú er opin samráðsgátt um innleiðingu Barnasáttmálans í Kópavogi og geta áhugasamir sett inn hugmyndir að því hvernig standa megi að innleiðingu Barnasáttmálans . Það er óhætt að segja að Kópavogsbær leggi áherslu á málefni barna og er ég mjög stoltur þessum áherslum , börnin eru framtíðin og þau ber að rækta .